Predkladacia správa

V záujme zvýšenia efektívnosti fungovania verejného sektora a dosiahnutia zlepšenia stavu verejných financií, s cieľom úspory výdavkov už v roku 2011 bola ministrovi zahraničných vecí Slovenskej republiky uznesením vlády SR č. 805/2010 zo dňa 17.11.2010 uložená úloha: Prehodnotiť činnosť Správy služieb diplomatickému zboru, a. s.
Zámerom vlády SR je, aby verejný sektor realizoval len také činnosti, ktoré dokáže robiť skutočne efektívnejšie ako súkromný sektor, pričom verejné výdavky by sa mali realizovať maximálne transparentne a efektívne.
Materiál obsahuje prehodnotenie činnosti Správy služieb diplomatickému zboru, a. s. ako obchodnej spoločnosti so 100% majetkovou účasťou štátu, ktorej hlavnou a základnou úlohou je zabezpečovať   služby vo verejnom záujme, vzhľadom na to, že jej činnosť prináša majetkový prospech štátu nielen vo forme odvedených dividend, ale najmä vo forme rozvíjania dobrých vzťahov s krajinami, ktoré majú na Slovensku etablované svoje zastupiteľské úrady. Spoločnosť poskytuje s cieľom čo najlepšieho využitia majetku, ktorý jej bol zverený, služby aj súkromnej sfére.  
Vďaka dlhoročnej spolupráci sa zastupiteľské úrady obracajú na SSDZ, a. s. s požiadavkami o zabezpečenie najrozličnejších služieb. Spoločnosť zastrešená štátom je najmä pre ne zárukou spoľahlivosti, dôvery, kvality, diskrétnosti a profesionality, pričom napomáha rozvoju dobrých zahraničnopolitických vzťahov. 
Materiál obsahuje zhodnotenie vývoja spoločnosti od roku 1993, predmetu jej činnosti a dividendovej politiky vrátane dosahov hospodárskej krízy na spoločnosť. V prílohách materiálu je uvedený prehľad ekonomických ukazovateľov  spoločnosti za roky 2005 - 2009, podiel  prenájmov a pomer služieb poskytovaných verejnej a súkromnej sfére. 
K materiálu je priložená aj doložka vplyvov.